
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС


ОТНОСНО: Определяне на представител на Община Бургас в Местна инициативна група Камено – Бургас (МИГ Камено - Бургас) и кандидатстване за финансиране на стратегия за Водено от общностите местно развитие на МИГ Камено-Бургас


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Сдружение с нестопанска цел „Местна инициативна група Камено-Бургас“ (МИГ) е създадено през 2016 г. и има за цел разработване и реализиране на местна стратегия за развитие на територията на общините Бургас и Камено (с изкл. на гр. Бургас). Съгласно устава на сдружението, Община Бургас участва в Общото събрание с един представител. 
Сдружението е изготвило Стратегия за Водено от общностите местно развитие (ВОМР) и предстои кандидатстване за финансирането й от Стратегическия план за развитие на земеделието и селските райони на Република България за периода 2023 – 2027 г. (СПРЗСР). По интервенцията се финансират интегрирани и многосекторни стратегии за местно развитие, основани на характеристиките на конкретната територия и разработени въз основа на местните потребности и потенциал. 
С прилагането на подхода ВОМР се цели и постигане на следните специфични цели за местно развитие:
• Подобряване на условията на живот на териториите на местните общности;
• Създаване на динамична жизнена среда и подобряване качеството на живот чрез развитие на хоризонтални и междусекторни партньорства и взаимодействие за инициативи от общ интерес, както и на практики и модели за добро управление и участие на заинтересованите страни в развитието на територията, като основа за териториално развитие;
• Подкрепа за териториалната идентичност, маркетинг и марки на база на специфичния териториален потенциал и продукти от местен характер;
• Повишаване на конкурентоспособността на местните икономики и възможности за създаване на местен бизнес, включително чрез диверсификация и подкрепа за алтернативни дейности;
• Подкрепа за въвеждането на иновации;
• Засилване на капацитета за научни изследвания и иновации и на въвеждането на модерни технологии чрез подкрепа за иновации в предприятията и насърчаване на прехода към кръгова икономика чрез подкрепа за инвестиции в предприятията с цел подобряване на ресурсната ефективност;
• Насърчаване на устойчивата и качествена заетост и социално включване на уязвими и маргинализирани групи;
• Съхраняване и опазване на околната среда и насърчаване на ресурсната ефективност, вкл. дейности за превенция и управление на риска и за използване потенциала на културното наследство;
• Приобщаващо образование и образователна интеграция.
Заложените в Стратегията цели и конкретни дейности подкрепят в пълнота целите и приоритетите на Община Бургас, заложени в нейните стратегически документи, вкл. и в Програмата за демографско развитие на Бургас 2030. Изпълнението на Стратегията ще допринесе в голяма степен за гарантиране на равен достъп до добро качество на живот във всички населени места на Общината, вкл. и тези извън общинския център. 
Максималният размер на общия публичен принос по СПРЗСР в рамките на една стратегия е в размер до левовата равностойност на 3 000 000 евро, включващ средства за: изпълнение на проекти; за дейности за сътрудничество; за управление, мониторинг и оценка на стратегията, нейното популяризиране. 
Предоставяме на вашето внимание местната Стратегия за ВОМР, с която ще се кандидатства за финансиране и съгласно изискванията на процедурата е необходимо председателят на общинския  съвет, да подпише декларация, че тя е разработена въз основа на местните потребности и потенциал и съответства на политиките на национално, регионално и местно ниво. 
Община Бургас е представлявана в МИГ Камено-Бургас от Васил Иванов, в качеството му на общински съветник, съгласно Решение на Общински съвет-Бургас, взето на заседание от № 39/28.06.2022г. Поради прекратяване на пълномощията му като общински съветник са прекратени и правомощията му в колективния орган на МИГ Камено-Бургас. В тази връзка и във връзка с предстоящите дейности на МИГ за кандидатстване за финансиране от Стратегическия план за развитие на земеделието и селските райони на Република България за периода 2023 – 2027 г. и реализиране на стратегията за ВОМР, следва да бъде избран нов представител на Община Бургас в Сдружението, да бъдат направени съответните декларативни изявления за одобряване и съгласие със стратегията. 
Предвид изложеното и на основание  чл.21, ал.1, т.8, т.12 и 15 от ЗМСМА, във връзка с чл.14 ал. 4 от Устава на СНЦ МИГ Камено - Бургас, предлагам, Общински съвет - Бургас да приеме следните  

РЕШЕНИЯ:

1. Общински съвет – Бургас, дава съгласие Местна инициативна група Камено-Бургас да кандидатства за финансиране на стратегия за Водено от общностите местно развитие, по мярка № BG06AFSP001-1.001 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“ от Стратегическия план за развитие на земеделието и селските райони на Република България за периода 2023 – 2027 г.

2. Общински съвет  - Бургас се съгласява, че Стратегията за водено от общностите местно развитие на  територията на СНЦ „МИГ Камено-Бургас“  е разработена въз основа на местните потребности и потенциал и съответства на политиките на национално, регионално и местно ниво.

3. Дава съгласие, Председателят на Общински съвет-Бургас, да подпише декларация за съответствието по т.2 

4. Общински съвет - Бургас определя за представител на Община Бургас в Сдружение с нестопанска цел „Местна инициативна група Камено-Бургас“……………………….

5. Допуска предварително изпълнение на основание на чл. 60, ал. 1 от Административно процесуалния кодекс, с цел своевременно свикване и провеждане на общо събрание.



Приложения:
1. Стратегия за ВОМР
2. Образец на декларация



С уважение,

ДИМИТЪР НИКОЛОВ
Кмет на Община Бургас


[bookmark: _GoBack]
image1.png




image2.png




